《夜会与邝载道联句 其一》
明代·江源

天津一别几经春，明月怀人两地频。京国相逢青眼在，交游长叹白头新。

苦唫彻骨怜诗癖，久坐论心怪仆嗔。三鼓楼头犹剪烛，不须投辖学陈遵。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。